Valtiovarainministeriön tuoreen tulkinnan mukaan poliisien matka-aika ei ole enää työaikaa vaan omaa vapaa-aikaa, vaikka poliisi matkustaisi työtehtäviin virka-autolla ja poliisivarusteisiin sonnustautuneena.

Vuosi sitten matkustettiin työajalla

Vielä vuosi sitten Trumpin ja Putinin tapaamista varten järjestettyyn huippukokoukseen Helsingissä matkustettiin maakunnista työajan puitteissa, mutta tämänhetkisiin EU-huippukokouksen turvaamistehtäviin poliisien on matkustettava omalla ajalla.

– Trump-Putinin jälkeen meidän tietoon tuli se, että poliisiyksiköt soveltavat matka-aikaa ja virka-aikaa koskevia virkaehtosopimuksen ehtoja eri tavalla ja nyt olemme lähteneet yhdenmukaistamaan näitä tulkintoja, kertoo henkilöstöpäällikkö Minna Gråsten Poliisihallituksesta.